พระราชบัญญัติ ให้อำนาจปฏิบัติการ เกี่ยวกับกองทุนการเงินและธนาคารระหว่างประเทศ พ.ศ. ๒๔๙๔
มาตรา ๑ พระราชบัญญัตินี้เรียกว่า “พระราชบัญญัติให้อำนาจปฏิบัติการเกี่ยวกับกองทุนการเงินและธนาคารระหว่างประเทศ พ.ศ. ๒๔๙๔”
มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
มาตรา ๓ ในพระราชบัญญัตินี้ “กองทุนการเงิน” หมายความว่า กองทุนการเงินระหว่างประเทศ “ธนาคารระหว่างประเทศ” หมายความว่า ธนาคารระหว่างประเทศเพื่อการบูรณะและวิวัฒนาการ “รัฐมนตรี” หมายความว่า รัฐมนตรีผู้รักษาการตามพระราชบัญญัตินี้ “องค์การตัวแทน” หมายความว่า
องค์การการเงินและการคลังที่รัฐมนตรีแต่งตั้งให้เป็นองค์การตัวแทนตามข้อตกลงว่าด้วยกองทุนการเงินระหว่างประเทศและข้อตกลงว่าด้วยธนาคารระหว่างประเทศ เพื่อการบูรณะและวิวัฒนาการ “พนักงานเจ้าหน้าที่” หมายความว่า ผู้ซึ่งรัฐมนตรีแต่งตั้งให้เป็นผู้ดำเนินการตามพระราชบัญญัตินี้ “สิทธิซื้อส่วนสำรอง” หมายความว่า
สิทธิของประเทศไทยในการซื้อส่วนสำรองจากกองทุนการเงินตามเงื่อนไขแห่งข้อตกลงว่าด้วยกองทุนการเงินระหว่างประเทศ
มาตรา ๔ ให้รัฐมนตรีมีอำนาจออกตั๋วสัญญาใช้เงินคลังแทนเงินตราไทยให้แก่ธนาคารระหว่างประเทศ แต่จำนวนเงินในตั๋วทั้งสิ้นที่คงอยู่ในขณะใดขณะหนึ่งต้องไม่เกินจำนวนเงินลงทุนที่ต้องจ่ายเป็นเงินตราไทยให้แก่ธนาคารระหว่างประเทศ ตั๋วสัญญาใช้เงินคลังที่ออกตามความในวรรคหนึ่ง ต้องเป็นตั๋วเปลี่ยนมือไม่ได้
มีข้อกำหนดไม่ให้คิดดอกเบี้ยและเป็นตั๋วชนิดใช้เงินเมื่อทวงถาม เมื่อได้รับทวงถามให้ใช้เงินตามตั๋วสัญญาใช้เงินคลัง ให้รัฐมนตรีมีอำนาจจ่ายเงินตามจำนวนที่ได้รับทวงถามให้ใช้นั้น
มาตรา ๔ ทวิ ให้ธนาคารแห่งประเทศไทยมีอำนาจออกตั๋วสัญญาใช้เงินชนิดเปลี่ยนมือไม่ได้ มีข้อกำหนดไม่ให้คิดดอกเบี้ยและเป็นตั๋วชนิดใช้เงินเมื่อทวงถาม เพื่อการชำระเงินแก่กองทุนการเงินแทนเงินตราไทย
รวมทั้งเพื่อแทนตั๋วสัญญาใช้เงินคลังที่รัฐมนตรีได้ออกให้แก่กองทุนการเงินไปก่อนแล้วตามพระราชบัญญัตินี้และยังมิได้ใช้เงินตามตั๋วนั้นในขณะที่มาตรานี้ใช้บังคับด้วย
มาตรา ๕ ในทันทีที่ออกตั๋วสัญญาใช้เงินคลัง เพื่อทดแทนเงินซึ่งได้จ่ายไปตามงบประมาณแผ่นดิน ไม่ว่าเงินนั้นกองทุนการเงินหรือธนาคารระหว่างประเทศจะได้รับแล้วหรือไม่ ให้นำเงินซึ่งไม่ต้องจ่ายเพราะการออกตั๋วสัญญาใช้เงินคลังแทนนั้นส่งเข้าบัญชีเงินคงคลัง
บัญชีเงินคงคลังตามความในวรรคก่อนหมายความถึงบัญชีเงินคงคลังบัญชีที่ ๑ ตามที่บัญญัติไว้ในกฎหมายว่าด้วยเงินคงคลัง
มาตรา ๕ ทวิ ให้รัฐมนตรีมีอำนาจถือประโยชน์จากสมาชิกภาพในธนาคารระหว่างประเทศทำการแทนรัฐบาลเพื่อกู้เงินและค้ำประกันการกู้เงินของรัฐบาลหรือองค์การของรัฐบาลจากธนาคารระหว่างประเทศตามข้อกำหนดและเงื่อนไขที่จะตกลงกัน การกู้เงินดังกล่าวจะเป็นผลสมบูรณ์ต่อเมื่อได้ตราขึ้นเป็นพระราชบัญญัติ บทบัญญัติมาตรานี้
ให้ใช้บังคับแก่การกู้เงินและการค้ำประกันการกู้เงินซึ่งได้กระทำตั้งแต่วันที่ ๑ สิงหาคม ๒๔๙๘ เป็นต้นไป
มาตรา ๕ ตรี ให้ธนาคารแห่งประเทศไทยมีอำนาจถือประโยชน์และรับภาระจากสมาชิกภาพแห่งกองทุนการเงินในนามของรัฐบาลในการดำเนินธุรกรรมทุกประการเกี่ยวกับบัญชีทั่วไปของกองทุนการเงิน รวมตลอดถึงการชำระเงินลงทุน ผลประโยชน์ ภาระค่าใช้จ่าย
และผลกำไรหรือขาดทุนเนื่องจากการปฏิบัติในการนี้ทั้งสิ้นให้ตกเป็นของธนาคารแห่งประเทศไทย เพื่อประโยชน์แห่งวรรคหนึ่ง ให้ธนาคารแห่งประเทศไทยจ่ายคืนแก่รัฐบาลซึ่งทองคำเฉพาะส่วนที่มิใช่สินทรัพย์อันเป็นทุนสำรองเงินตราและเงินตราไทย
ที่ได้จ่ายแก่กองทุนการเงินเป็นการชำระเงินลงทุนไปแล้วก่อนวันที่มาตรานี้ใช้บังคับ
มาตรา ๕ จัตวา ให้ผู้ว่าการธนาคารแห่งประเทศไทยเป็นผู้ว่าการของประเทศไทยในกองทุนการเงินโดยตำแหน่ง ส่วนผู้ว่าการสำรองของประเทศไทยในกองทุนการเงินให้รัฐมนตรีเป็นผู้แต่งตั้ง
มาตรา ๕ เบญจ ให้ธนาคารแห่งประเทศไทยเป็นผู้พิจารณาเรื่องต่าง ๆ ในการใช้สิทธิออกเสียงและดำเนินการตามข้อตกลงว่าด้วยกองทุนการเงินเกี่ยวกับบัญชีทั่วไป แล้วเสนอผลของการนั้นให้รัฐมนตรีทราบ
ในกรณีที่เป็นการผูกพันนโยบายเศรษฐกิจของประเทศตามเงื่อนไขการใช้ทรัพยากรของกองทุนการเงินหรือในกรณีที่เกี่ยวกับนโยบายสำคัญอื่น ๆ ต้องได้รับอนุมัติจากรัฐมนตรีก่อน
มาตรา ๕ ฉ ในกรณีที่ประเทศไทยมีสิทธิซื้อส่วนสำรองได้เป็นจำนวนเท่าใด ให้ธนาคารแห่งประเทศไทยมีอำนาจออกใบสำคัญสิทธิซื้อส่วนสำรองไม่เกินจำนวนนั้นเพื่อส่งเข้าทุนสำรองเงินตราตามความจำเป็นได้ ทั้งนี้ ตามวิธีการและเงื่อนไขที่กำหนดในกฎกระทรวง ใบสำคัญสิทธิซื้อส่วนสำรองที่ได้ออกตามวรรคหนึ่ง
ต้องมีมูลค่ารวมกันไม่เกินมูลค่าสิทธิซื้อส่วนสำรองที่ประเทศไทยถืออยู่ หักด้วยมูลค่าของทองคำ สินทรัพย์ต่างประเทศและสิทธิพิเศษถอนเงินที่นำส่งสมทบกองทุนการเงิน
มาตรา ๖ ให้รัฐมนตรีมีอำนาจแต่งตั้งองค์การตัวแทนและพนักงานเจ้าหน้าที่ การแต่งตั้งให้ประกาศในราชกิจจานุเบกษา
มาตรา ๗ องค์การตัวแทนมีอำนาจหน้าที่เก็บและรวบรวมสถิติใด ๆ อันจำเป็นในการปฏิบัติตามข้อผูกพันในฐานะที่ประเทศไทยเป็นสมาชิกของกองทุนการเงินและธนาคารระหว่างประเทศ และเพื่อการนี้ให้มีอำนาจเรียกร้องให้บุคคลใด ๆ ยื่นรายการแสดงข้อความและตัวเลขอันเกี่ยวแก่สถิติใด ๆ ได้
ในกรณีที่บุคคลทำการร่วมกันเป็นห้างหุ้นส่วนสามัญที่มิได้จดทะเบียน องค์การตัวแทนอาจเรียกร้องให้ห้างหุ้นส่วนนั้นยื่นรายการสำหรับกิจการของห้างหุ้นส่วน ในกรณีเช่นว่านี้ถ้าห้างหุ้นส่วนนั้นมีผู้จัดการ ให้หน้าที่ที่จะต้องปฏิบัติตามคำเรียกร้องตกอยู่แก่ผู้จัดการ ถ้าไม่ปรากฏตัวผู้จัดการ
ให้ตกแก่ผู้เป็นหุ้นส่วนทุกคน คำเรียกร้องให้ยื่นรายการ จะประกาศในราชกิจจานุเบกษาแก่บุคคลทั่วไปที่เกี่ยวข้อง หรือจะทำเป็นหนังสือส่งถึงบุคคลใดโดยเฉพาะก็ได้
มาตรา ๘ การเรียกร้องให้ยื่นรายการตามความในมาตรา ๗ ให้กระทำได้เฉพาะในเรื่องต่อไปนี้ และเรื่องที่รัฐมนตรีประกาศตามความในมาตรา ๙ (๑) ปริมาณทองคำและเงินปริวรรตต่างประเทศ ที่บุคคล องค์การธนาคาร และองค์การการเงินถืออยู่ในประเทศและต่างประเทศ (๒) การผลิตทองคำ (๓)
ทองคำที่ส่งออกและนำเข้าในราชอาณาจักรแยกตามประเทศต้นทางและปลายทาง (๔) สินค้าที่ส่งออกและนำเข้าทั้งสิ้นและราคาแยกตามประเทศต้นทางและปลายทาง (๕) ดุลชำระเงินระหว่างประเทศรวมทั้งการค้าด้วยสิ่งของและบริการ การทำความตกลงเกี่ยวกับทองคำและเงินลงทุน และการอื่น (๖) การลงทุนหาผลประโยชน์ระหว่างประเทศ คือ
การลงทุนหาผลประโยชน์ภายในราชอาณาจักร โดยผู้ลงทุนหาผลประโยชน์อยู่ในต่างประเทศ และการลงทุนหาผลประโยชน์ในต่างประเทศโดยผู้ลงทุนหาผลประโยชน์อยู่ในราชอาณาจักร (๗) รายได้ของชาติ (๘) ดัชนีราคา คือดัชนีของราคาสินค้าในตลาดขายส่งและขายปลีก และราคาสินค้าส่งออกนอกและนำเข้าในราชอาณาจักร (๙)
อัตราซื้อและขายเงินตราต่างประเทศ
มาตรา ๙ ให้รัฐมนตรีมีอำนาจกำหนดเรื่องที่จะให้บุคคลยื่นรายการเพิ่มเติมจากที่ได้ระบุไว้ในมาตรา ๘ อีกได้เป็นครั้งคราวตามความจำเป็น การกำหนดเรื่องที่จะให้บุคคลยื่นรายการและตัวเลขตามความในวรรคก่อน ให้ประกาศในราชกิจจานุเบกษา
มาตรา ๑๐ คำเรียกร้องให้ยื่นรายการต้องระบุแบบซึ่งจะให้ผู้ถูกเรียกร้องกรอกข้อความและตัวเลข กับทั้งต้องกำหนดระยะเวลาที่จะต้องยื่น และระบุสถานที่ที่จะยื่นหรือผู้ที่จะรับรายการนั้นด้วย และจะกำหนดให้ยื่นเป็นครั้งคราวหรือเป็นการประจำตามระยะเวลาก็ได้
แต่ต้องกำหนดเวลาพอสมควรเพื่อให้ผู้มีหน้าที่ยื่นรายการปฏิบัติการตามคำเรียกร้องนั้นได้ด้วย
มาตรา ๑๑ คำเรียกร้องให้ยื่นรายการตามความในมาตรา ๗ วรรคท้ายนั้น เมื่อได้ประกาศในราชกิจจานุเบกษาแล้วก็ดี เมื่อได้ส่งถึงบุคคลใดโดยได้นำส่งแก่บุคคลนั้นเองหรือส่งแก่ผู้ใดที่มีอายุเกินยี่สิบปีซึ่งอยู่อาศัย หรือทำงานในบ้านเรือน หรือที่สำนักทำการงานที่ปรากฏว่าเป็นของบุคคลนั้นแล้วก็ดี
ให้ถือว่าบุคคลผู้มีหน้าที่ยื่นรายการได้ทราบแล้ว
มาตรา ๑๒ ผู้ใดทำสัญญากับธนาคารหรือบุคคลอื่นใดที่ประกอบธุรกิจเกี่ยวกับเงินปริวรรตต่างประเทศ ผู้นั้นต้องแสดงเป็นหนังสือซึ่งข้อความและตัวเลขแก่ธนาคาร หรือบุคคลอื่นนั้นตามความจำเป็นที่ธนาคารหรือบุคคลอื่นนั้นจำต้องยื่นรายการตามความในมาตรา ๗ ผู้มีหน้าที่แสดงข้อความและตัวเลขตามความในวรรคก่อน
ไม่จำต้องยื่นรายการตามมาตรา ๗
มาตรา ๑๓ เมื่อพนักงานเจ้าหน้าที่มีเหตุอันควรสงสัยว่า ข้อความหรือตัวเลขที่ปรากฏในรายการใดเป็นเท็จ หรือขาดตกบกพร่อง
พนักงานเจ้าหน้าที่มีอำนาจสั่งให้บุคคลผู้ยื่นหรือบุคคลที่เกี่ยวข้องหรือบุคคลอื่นที่เชื่อว่ามีความรู้เกี่ยวกับข้อความหรือตัวเลขนั้นมาให้ถ้อยคำหรือแสดงสมุดบัญชีหรือเอกสารประกอบตามความต้องการ และให้พนักงานเจ้าหน้าที่มีอำนาจเข้าไปในสถานที่ใด ๆ
ในระหว่างเวลากลางวันเพื่อตรวจสอบความถูกต้องของข้อความหรือตัวเลขนั้นได้ ผู้ครอบครองสถานที่ที่พนักงานเจ้าหน้าที่เข้าไปนั้นจะต้องให้ความสะดวกแก่พนักงานเจ้าหน้าที่ตามสมควร
มาตรา ๑๔ ข้อความและตัวเลขที่ปรากฏในรายการที่ยื่นตามความในพระราชบัญญัตินี้ก็ดี หรือที่ธนาคารหรือผู้ประกอบธุรกิจเกี่ยวกับเงินปริวรรตต่างประเทศได้มาตามมาตรา ๑๒ ก็ดี หรือที่พนักงานเจ้าหน้าที่ได้มาจากการตรวจสอบตามมาตรา ๑๓ ก็ดี บุคคลใดได้รู้มาเนื่องจากตำแหน่งหน้าที่
จะนำความรู้นี้ไปใช้เป็นประโยชน์แก่ตนเองหรือผู้อื่น หรือจะนำออกเปิดเผยโดยระบุเป็นรายบุคคลหรือห้างหุ้นส่วนไม่ได้ ทั้งนี้ เว้นแต่จะเป็นการปฏิบัติภายในวงการเกี่ยวกับกองทุนการเงินและธนาคารระหว่างประเทศ หรือได้รับความยินยอมเป็นหนังสือจากบุคคลผู้ยื่นรายการ หรือผู้แสดงข้อความและตัวเลขตามมาตรา ๑๒
หรือที่จำเป็นต้องเปิดเผยเพื่อประโยชน์แก่การสอบสวนหรือพิจารณาคดีซึ่งมีผู้ต้องหาหรือจำเลยในการกระทำผิดต่อพระราชบัญญัตินี้
มาตรา ๑๕ สัญญาว่าด้วยการปริวรรตอันเกี่ยวด้วยเงินตราของประเทศใดที่เป็นสมาชิกแห่งกองทุนการเงิน หากขัดต่อกฎหมายว่าด้วยการควบคุมการแลกเปลี่ยนเงินของประเทศนั้นที่ใช้อยู่หรือตราขึ้นอันสอดคล้องกับข้อตกลงว่าด้วยกองทุนการเงินระหว่างประเทศไม่มีผลบังคับในประเทศไทย
ในกรณีเป็นที่สงสัยหรือไม่ทราบว่ากฎหมายว่าด้วยการควบคุมการแลกเปลี่ยนเงินของประเทศใดประเทศหนึ่งมีอยู่อย่างไร หรือสอดคล้องกับข้อตกลงว่าด้วยกองทุนการเงินระหว่างประเทศหรือไม่ ให้ถือตามที่กองทุนการเงินแจ้งมา
มาตรา ๑๖ ผู้ใด โดยไม่มีข้อแก้ตัวอันชอบด้วยเหตุผล ไม่ยื่นรายการตามคำเรียกร้องซึ่งองค์การตัวแทนเรียกร้องให้ยื่นตามความในพระราชบัญญัตินี้ก็ดี ไม่แสดงข้อความหรือตัวเลขตามความในมาตรา ๑๒ ก็ดี มีความผิดทางพินัยต้องชำระค่าปรับเป็นพินัยไม่เกินห้าพันบาท* [*มาตรา ๓๙ แห่งพระราชบัญญัติว่าด้วยการปรับเป็นพินัย
พ.ศ. ๒๕๖๕ บัญญัติให้เปลี่ยนความผิดอาญาที่มีโทษปรับสถานเดียวเป็นความผิดทางพินัย และให้ถือว่าอัตราโทษปรับอาญาเป็นอัตราค่าปรับเป็นพินัย]
มาตรา ๑๗ ผู้ใด โดยรู้อยู่แล้ว (๑) เอาความเท็จมาแสดงในรายการที่ยื่นตามคำเรียกร้องขององค์การตัวแทนซึ่งเรียกร้องให้ยื่นตามความในพระราชบัญญัตินี้ (๒) เอาข้อความหรือตัวเลขอันเป็นเท็จมาแสดงต่อธนาคารหรือบุคคลอื่น ซึ่งต้องแสดงตามความในมาตรา ๑๒ หรือ (๓) ให้ถ้อยคำเท็จ
หรือแสดงสมุดบัญชีหรือเอกสารอันเป็นเท็จต่อพนักงานเจ้าหน้าที่ซึ่งปฏิบัติการตามความในมาตรา ๑๓ มีความผิดต้องระวางโทษปรับไม่เกินห้าพันบาท หรือจำคุกไม่เกินสามเดือน หรือทั้งปรับทั้งจำ
มาตรา ๑๘ ผู้ใดฝ่าฝืนคำสั่งของพนักงานเจ้าหน้าที่ซึ่งได้สั่งตามมาตรา ๑๓ มีความผิดทางพินัยต้องชำระค่าปรับเป็นพินัยไม่เกินสองพันบาท* [*มาตรา ๓๙ แห่งพระราชบัญญัติว่าด้วยการปรับเป็นพินัย พ.ศ. ๒๕๖๕ บัญญัติให้เปลี่ยนความผิดอาญาที่มีโทษปรับสถานเดียวเป็นความผิดทางพินัย
และให้ถือว่าอัตราโทษปรับอาญาเป็นอัตราค่าปรับเป็นพินัย]
มาตรา ๑๙ ผู้ใดไม่ให้ความสะดวกแก่พนักงานเจ้าหน้าที่ ตามที่บัญญัติไว้ในมาตรา ๑๓ มีความผิดทางพินัยต้องชำระค่าปรับเป็นพินัยไม่เกินสองร้อยบาท* [*มาตรา ๓๙ แห่งพระราชบัญญัติว่าด้วยการปรับเป็นพินัย พ.ศ. ๒๕๖๕ บัญญัติให้เปลี่ยนความผิดอาญาที่มีโทษปรับสถานเดียวเป็นความผิดทางพินัย
และให้ถือว่าอัตราโทษปรับอาญาเป็นอัตราค่าปรับเป็นพินัย]
มาตรา ๒๐ ผู้ใดฝ่าฝืนมาตรา ๑๔ มีความผิดต้องระวางโทษปรับไม่เกินหนึ่งหมื่นบาท หรือจำคุกไม่เกินหนึ่งปี หรือทั้งปรับทั้งจำ
มาตรา ๒๑ ให้รัฐมนตรีว่าการกระทรวงการคลังรักษาการตามพระราชบัญญัตินี้ และให้มีอำนาจออกกฎกระทรวงเพื่อปฏิบัติการตามพระราชบัญญัตินี้ กฎกระทรวงนั้น เมื่อได้ประกาศในราชกิจจานุเบกษาแล้วให้ใช้บังคับได้